L 58/1578
EL
Επίσημη Εφημερίδα της Ευρωπαϊκής Ένωσης
23.2.2023
ΠΡΟΠΑΡΑΣΚΕΥΑΣΤΙΚΈΣ ΕΝΈΡΓΕΙΕΣ
ΚΕΦΑΛΑΙΟ PA 09 — ΠΕΡΙΒΑΛΛΟΝ ΚΑΙ ΔΡΑΣΗ ΓΙΑ ΤΟ ΚΛΙΜΑ (συνέχεια) PA 09 22
(συνέχεια)
PA 09 22 02
(συνέχεια) Πρώτο στάδιο: δοκιμαστικό σχέδιο «Copernicus για το Natura 2000» Στα τέλη του 2019, δρομολογήθηκε το δοκιμαστικό σχέδιο «Copernicus για το δίκτυο Natura 2000» (COP4N2K) με σκοπό τη χρήση της τεχνολογίας του Copernicus για την καλύτερη παρακολούθηση των τόπων του δικτύου Natura 2000.
Το σχέδιο αυτό δημιούργησε ένα αυτοματοποιημένο πρότυπο σύστημα για να παρακολουθείται η εξέλιξη της κάλυψης εδαφών από λειμώνες στο ευρωπαϊκό δίκτυο Natura 2000 σε ετήσια βάση, καταρτίζοντας λεπτομερείς χάρτες εδαφοκάλυψης από το 1992 (όταν εκδόθηκε η οδηγία για τους οικοτόπους).
Καταβάλλονται προσπάθειες για να διασφαλιστεί ότι ένα πλήθος ενδιαφερόμενων μερών, συμπεριλαμβανομένων των διοικήσεων των κρατών μελών, των διαχειριστών προστατευόμενων περιοχών, των χρηστών γης και του ευρέος κοινού, θα είναι σε θέση να έχει πρόσβαση και να κατανοεί τις τάσεις και τους σχετικούς δείκτες που παρέχονται όσον αφορά τους λειμώνες.
Όλα τα δεδομένα δημοσιοποιούνται μέσω του ειδικού διαδικτυακού προγράμματος προβολής «EU Grassland Watch».
Δεύτερο στάδιο: προπαρασκευαστική ενέργεια «EU Grassland Watch» (Εποπτεία Λειμώνων της ΕΕ) Το πρώτο στάδιο του δοκιμαστικού σχεδίου επρόκειτο να ολοκληρωθεί στα τέλη του 2021 με ενθαρρυντικά αποτελέσματα.
Μια ενδιάμεση αξιολόγηση κατέστησε σαφές ότι θα απαιτηθεί ένα δεύτερο στάδιο πιλοτικής στήριξης προκειμένου να διασφαλιστεί ότι θα δοθεί εγκαίρως συνέχεια με στόχο την πλήρη εφαρμογή και προσβασιμότητα.
Η προπαρασκευαστική ενέργεια θα επικεντρωθεί σε τέσσερα κύρια ζητήματα που απαιτούν σημαντική περαιτέρω ανάπτυξη: 1) Οι διαθέσιμοι πόροι κατά το πρώτο στάδιο κάλυπταν μόνο το ήμισυ του συνόλου των περιοχών Natura 2000 με σημαντική παρουσία λειμώνων.
Η επέκταση θα επιτρέψει την ολοκλήρωση της (ιστορικής) εικόνας των λειμώνων του δικτύου Natura 2000 της ΕΕ.
2) Η ποιότητα των διαθέσιμων χαρτών θα ενισχυθεί με τις πρόσφατες βελτιώσεις όσον αφορά τον προσδιορισμό των διαφόρων τύπων λειμώνων και την υψηλότερη χωρική ευκρίνεια.
3) Οι πληροφορίες σχετικά με την τρέχουσα κάλυψη από λειμώνες θα βελτιωθούν επίσης περαιτέρω σε επίπεδο περιοχής μέσω της διασύνδεσης με υφιστάμενες διοικητικές βάσεις δεδομένων, όπως τα εθνικά συστήματα αναγνώρισης αγροτεμαχίων (LPIS).
Αυτό θα συμβάλει στο να τεθούν οι βάσεις για την κατάλληλη διαχείριση των περιοχών.
4) Το σχέδιο θα συμβάλει ώστε οι γεωχωρικές πληροφορίες σχετικά με τους λειμώνες να φτάνουν στους φορείς λήψης αποφάσεων και σε άλλους βασικούς ενδιαφερόμενους φορείς μέσω α) ενός διαδραστικού και τακτικά επικαιροποιούμενου δημόσιου δικτυακού τόπου· και β) μιας σειράς άμεσων αλληλεπιδράσεων (π.χ.
διαδικτυακά σεμινάρια, επιτόπιες επισκέψεις κ. λπ.) με επιλεγμένους φορείς σε εθνικό ή περιφερειακό επίπεδο.
Οι πρωτοβουλίες αυτές θα μπορούσαν να γεφυρώσουν τα τεχνολογικά κενά βοηθώντας τα ενδιαφερόμενα μέρη να κατανοήσουν το όφελος αυτών των εργαλείων και να χρησιμοποιήσουν τις διαθέσιμες πληροφορίες και, με τη σειρά τους, να κοινοποιήσουν τις πρακτικές ανάγκες τους για τη διαμόρφωση των μελλοντικών εξελίξεων.
Το πλήρως λειτουργικό «EU Grassland Watch» μπορεί να βοηθήσει την Ένωση και τα κράτη μέλη της να παρακολουθούν καλύτερα τη βιοποικιλότητα, τις πιέσεις που αντιμετωπίζει και τη βιωσιμότητα των προστατευόμενων λειμώνων του δικτύου Natura 2000.
Η αυξημένη διαφάνεια και προσβασιμότητα θα συμβάλει όχι μόνο στην πρόληψη μελλοντικών αρνητικών επιπτώσεων αλλά και στην αντιστροφή ιστορικών μειώσεων με τον προσδιορισμό περιοχών προτεραιότητας για την αποκατάσταση λειμώνων.
ΚΕΦΑΛΑΙΟ PA 10 — ΜΕΤΑΝΑΣΤΕΥΣΗ Παρατηρήσεις Οι πιστώσεις στο πλαίσιο του παρόντος κεφαλαίου προορίζονται να χρηματοδοτήσουν την εκτέλεση προπαρασκευαστικών ενεργειών στους τομείς της εφαρμογής της ΣΛΕΕ και της Συνθήκης Ευρατόμ, με σκοπό την προετοιμασία προτάσεων για την έγκριση μελλοντικών ενεργειών.
Το σύνολό τους αντιστοιχεί στο επίπεδο των πιστώσεων που εμφαίνονται στο άρθρο 10 20 02.